b'\n_START_ARTICLE_\nKivisaari\n_START_PARAGRAPH_\nKivisaari (ven. \xd0\x9a\xd0\xb0\xcc\x81\xd0\xbc\xd0\xb5\xd0\xbd\xd0\xbd\xd1\x8b\xd0\xb9 \xd0\xbe\xcc\x81\xd1\x81\xd1\x82\xd1\x80\xd0\xbe\xd0\xb2, Kamennyi ostrov) on saari Nevan suiston pohjoisosassa Pietarin kaupungin alueella. Se sijaitsee Suuren ja Pienen Nevkan v\xc3\xa4liss\xc3\xa4, l\xc3\xa4nness\xc3\xa4 sen erottaa Mistulansaaresta Krestovkajoki. Saaren pinta-ala on 10,6 neli\xc3\xb6kilometri\xc3\xa4._NEWLINE_1700-luvun alussa Pietari I lahjoitti Kivisaaren kansleri Golovkinille. 1700-luvun puoliv\xc3\xa4liss\xc3\xa4 kansleri Bestu\xc5\xbeev-Rjumin rakensi saarelle kartanon ja puistoalueen. Katariina II:n aikana alue siirtyi h\xc3\xa4nen pojalleen, tulevalle keisarille Paavali I:lle, jota varten vuosina 1776\xe2\x80\x931781 rakennettiin arkkitehti Juri Feltenin johdolla klassistinen Kivisaaren palatsi. Ven\xc3\xa4j\xc3\xa4n laivaston T\xc5\xa1esman taistelussa saaman voiton kunniaksi pystytettiin vuosina 1776\xe2\x80\x931778 uusgoottilainen Johannes Kastajan kirkko._NEWLINE_1800-luvulla Kivisaari oli keisarillisen hovin ja aateliston kes\xc3\xa4nvietto- ja huvittelupaikka. 1820-luvulla saaren l\xc3\xa4nsiosaan rakennettiin puinen Kivisaaren teatteri ja Pienen Nevkan rannalle Dolgorukovin huvila, joka my\xc3\xb6hemmin toimi Oldenburgin prinssin residenssin\xc3\xa4. 1900-luvun alussa saarelle pystytettiin liikemiesten ja sivistyneist\xc3\xb6n jugendtyylisi\xc3\xa4 huviloita ja vuosina 1911\xe2\x80\x931913 uusklassismia edustava palatsimainen Polovtsovin huvila._NEWLINE_Vuosina 1920\xe2\x80\x931989 Kivisaaren virallisena nimen\xc3\xa4 oli Ostrov trudja\xc5\xa1t\xc5\xa1ihsja (ven. \xd0\x9e\xd1\x81\xd1\x82\xd1\x80\xd0\xbe\xd0\xb2 \xd1\x82\xd1\x80\xd1\x83\xd0\xb4\xd1\x8f\xd1\x89\xd0\xb8\xd1\x85\xd1\x81\xd1\x8f), \xe2\x80\x9dTy\xc3\xb6t\xc3\xa4tekevien saari\xe2\x80\x9d. Ty\xc3\xb6l\xc3\xa4isten virkistysalueesta se muuttui kuitenkin pian puoluejohdon kes\xc3\xa4nviettopaikaksi. 2000-luvulla saaren elitistinen luonne on entisest\xc3\xa4\xc3\xa4n korostunut. Puistoalueelle nousee uusrikkaiden yksityistaloja, ilmavoimien parantolana toimineeseen Kivisaaren palatsiin rakennetaan kaupunginhallituksen vastaanottotiloja. _NEWLINE_Kivisaarella ollut Ven\xc3\xa4j\xc3\xa4n presidentin residenssi muutettiin kaupungin vierastaloksi sen j\xc3\xa4lkeen kun uudeksi residenssiksi p\xc3\xa4\xc3\xa4tetyn Konstantinovin palatsin kunnosty\xc3\xb6t valmistuivat._NEWLINE_L\xc3\xa4hin metroasema on Suuren Nevkan pohjoispuolella sijaitseva T\xc5\xa1ornaja ret\xc5\xa1ka.'